
PR^SIDE. 


ORATIO. 


ALi  tsi  non  vereor,  Socii,  ut  vobis  hoc  festo  die  satisfaciam, 
quippe  qui  me  tam  benigno  semper  soliti  sitis  animo 
amplecti ; quique  operam  curamque  meam,  qualescunque 
eae  demum  fuerint,  in  rebus  vestris  administrandis  tam 
comiter  omni  tempore  acceperitis ; cum  me  tamen  tanta 
doctorum  Hospitum  frequentia  circumfusum  video — cum 
tot  apud  nos  conspicio  utriusque  Senatus  lumina,  tot 
publici  consilii  Auctores,  tot  Regiae  prosapiae  Principes, 
— atque,  hos  inter,  illustrissimum  illum  Principem,  rei 
militaris  nostrae  praesidium  et  decus,  — pertimescere  ine, 
confiteor,  et  parum  abesse,  quin  me  muneris  hodie  sus- 
cepti poeniteat.  Qua  nimirum  ratione,  dicendo  aliquid 
proferam  eorum  auribus  et  judicio  dignum,  qui,  in  maxi- 
mis Imperii  negotiis  versati,  inter  eloquentissimos  in  curia 
eloquentiae  palmam  facile  ferant?  Quomodo  eorum 
pertrectem  animos,  aut  conciliem  nobis  eos,  qui,  etsi 

prima  labra  admoverint  istis  iisdem  scientiae  fontibus,  qui- 
bus et  nosmetipsi  in  alma  Academia  proluimus,  ad  ma- 
jora tamen  et  ad  altiora  se  continuo  accinxerint,  et  nihil 
ultra,  in  omni  vitae  et  studiorum  decursu,  aut  commune 
nobiscum  aut  cognatum  habuerint.  Quod  sperandum 
tamen  esset  ab  ista  benignitate,  quae  honesti  nihil  ac  libe- 
ralis a se  alienum  putat,  id  hodie,  Optimates,  voluntas  in 
nos  vestra  comprobavit ; et  ex  hoc  magno  illustrium  viro- 
rum conventu  plane  intelligere  licet,  quanti  faciant  illi 
utilissimam  et  antiquissimam  hanc  artem  nostram,  et 
quanta  eam  benevolentia,  quanto  favore  prosequi  velint. 

Audacter  igitur  et  hilari  voce  gratulor  vobis.  Socii, 
quod  hocce  templum  Apollinis  dignum  institutis  et  arte 
vestra,  dignum  Antecessoribus  vestris,  dignum  hac 
illustri  Procerum  corona  refecistis,  — quod,  e colluvione 
et  tenebris  emersi,  tandem  aliquando  in  luce  iterum  et  in 
splendore  versamini. 

Probe  norant  Majores  nostri,  quam  omni  ex  parte  ne- 
cessarium esset,  Domum  suam,  unde  procederent  in  pub- 
licum auctoritatis  signa,  in  urbana  frequentia,  in  con- 
gressione hominum,  et  in  oculis  civium  posuisse.  Jacta 

sunt  igitur  fundamenta  Trojae  nostrae,  (quam,  temporum 
ratione  et  inclinatione  ducti,  non  sine  Diis  Penatibus 
tamen,  reliquimus,)  ea  amplitudine  et  dignitate,  quibus 
arx  et  praesidium  publicae  salutis  esse  deberent.  Immo,  ita 
jacta  sunt  a viris  prudentissimis,  ut,  dum  necessitatibus 
rerum  suarum  commode  et  eleganter  inservirent,  et 
jucundissimae  isti  Sociorum  convictioni  satisfacerent,  vo- 
luntatem eadem  et  reverentiam  populi  sibi  vindicarent. 
Jacta  sunt  autem  et  auspicato  et  temporibus  aequis. 
Quippe  civilis  belli  molestiis  et  tempestatibus  successerat 
modo  Pax ; et  Pacis  comites  Otiique  sociae  sunt  Artes  li- 
berales. Medicina  igitur,  quae  jam  inde  ab  aetate  Linacri, 
necessitudinem  cum  litteris  arctissimam  habuerat,  philo- 
sophiam quoque  tum  demum  amplexa,  scientiae  dignita- 
tem adepta  erat.  Circuitum  etenim  sanguinis  aliquot  ante 
annos  detexerat  et  demonstraverat  Harveius  ista  ipsa 
philosophandi  methodo,  quam  solam  esse  sanam  et  sin- 
ceram docuerat  Verulamus,  posteri  autem  perfectam  pror- 
sus atque  omnibus  numeris  absolutam  esse  decreverunt. 

Quantum  contulerit  ad  philosophiae  istius,  in  qua  de 
Natura  disputatur,  studium  incitandum  admirabilis  hu- 

mani  corporis  fabricatio  adeo  felici  solertia  patefacta  et 
exposita,  non  necesse  est  hodie  dicere.  Quod  nobis  certe 
rebusque  nostris  supra  omnia  felix  faustumque  fuit,  eo 
tempore  quotquot  essent  in  Physicis  subtilissimi,  quot- 
quot in  rerum  causis  exponendis  exercitatissimi,  ii  Regio 
hortatu  coierant,  et  in  inclytam  istam  Societatem  coopta- 
bantur, e qua,  ceu  fonte  perenni,  profluxit,  (et,  Praeside 
isto  eximio  duce  atque  auspice,  profluit  indies,  atque  in 
omne  porro  aevum  profluxura  est,)  omnigena  Scientia,  et 
quicquid  ad  artium  incrementa,  aut  ad  vitae  cultioris  uti- 
litatem possit  conferre. 

Nec  sane  mirandum  est,  Socii,  quoniam  cum  hoc 
genere  philosophiae  magnam  habet  familiaritatem  Medi- 
cina, non  minimam  partem  egregiae  istius  Societatis 
medicam  fuisse  artem  professos.  Sumere  autem  vobis 
superbiam  licet,  quod  vestri  fuerunt  Entii,  Cronii,  Scar- 
burii,  Glissonii,  (quorum  ut  erat  quisque  suae  artis  peri- 
tissimus,  ita  naturae  interpretandae  scientissimus) ; quod 
vestri  sunt  hodie,  qui  Chemiam  altius  scrutentur  et 
perspiciant,  “ qui  errantium  stellarum  cursus,  progres- 
siones, institiones”  feliciter  notent  et  intelligant. 

Hac  opportunitate  temporis  antiquae  nostrae  con- 
ditae sunt  aedes  ; quae  ut  sit  “ eadem  nostrae  fortuna 
Domus,”  faxit  Deus  Optimus  Maximus ! 

Nec  temere  et  inconsulto  in  his  precibus  spem  poni- 

» 

mus,  quoniam  nostra  haec  Respublica  optimis  temperata 
est  legibus  et  institutis,  et  in  omni  recto  studio  atque  hu- 
manitate versamur.  Neque  enim  quemquam  prius  civitate 
nostra  donamus,  quam  disciplinis  iis  veteribus,  (quae, 
etsi  non  faciunt  medicum,  aptiorem  tamen  Medicinae 
reddunt,)  instructus  fuerit ; quam  eruditione,  viro  libero 
digna,  penitus  fuerit  imbutus ; quam,  quid  medicum 
deceat,  quid  omni  ex  parte  pulchrum  sit  et  honestum, 
didicerit.  Longe  enim  aliud  est  in  Materia  Medica 
exercitatum  esse,  aliud  mederi. 

Nec  majore  studio,  nec  spe  uberiore,  nec  amplioribus 
aut  ad  gratiam  aut  ad  dignitatem  praemiis  commoti,  hoc 
opus  susceperunt  Antecessores  nostri,  quam  quibus  et 
nos  hodierno  die.  Quidni  enim  ? Pecuniam  a pruden- 
tissimis  et  integerrimis  Testamenti  Radcliviani  Curatori- 
bus accepimus,  (“non  parca  manu  suffectam,  sed  libera,”) 
quali  ipse  Radclivius  munificentissimus,  si  in  vivis  foret, 

civibus  suis,  quos  dilexit,  quibus  ipse  vicissim  in  deliciis 
fuit,  largiendo  suppeditasset.  O fortunatum  Radclivium, 
et,  siquis  alius,  invidendum ! cujus  virtuti  licuerit  et  in 
vita  et  in  morte  humano  generi  benefacere. 

Nec  vestro  caruimus  patrocinio,  Illustres  publici  con- 
silii Auctores ! Quippe  vos,  felicis  hujusce  gentis  famae 
eonsulentes,  et  saluti  vitaeque  civium  prospicientes,  non 
alienum  a prudentia  aut  a dignitate  vestra  duxistis, 
nostris  votis  respondere,  nostris  rebus  opitulari.  Quod 
igitur  ab  optimo  Rege  situm,  ubi  hoc  artis  nostrae 
theatrum,  idemque  bonarum  litterarum  domicilium,  sta- 
tueremus, vestram  operam,  favorem  vestrum  apud  Prin- 
cipem interponendo,  procuravistis ; summas,  quas  pos- 
sumus, gratias  agimus,  summas  semper  acturi,  — dum 
haec  moenia  durando  perstabunt,  dum  salutaris  haec  pro- 
fessio laudem  apud  Britannos  et  observantiam  habebit. 

Sed,  quod  maximum  est,  Socii,  et  supra  omnia  dona, 
quemcunque  Vos  in  Praesidis  locum  elegeritis.  Rex  eum 
statim  Regiorum  Medicorum  ordini  adscribi  jussit ; sa- 
cram scilicet  suam  valetudinem  vestris  consiliis,  vestrae 
curae  tuendam  commissurus. 

Si  quis  hujus  beneficii  gratiam  institutis  nostris,  et 
disciplinis  iis  deberi  putet,  quas  Majorum  nostrorum  sa- 
pientia, ad  Medicinam  rite  et  decore  exercendam  neces- 
sarias esse  statuit;  nae  is  nec  inepte  neque  sine  consilio 
judicat.  Recordamini  etenim,  Socii,  quanta  inter  bella, 
quantam  inter  victoriarum  messem,  pacis  studia,  doctri- 
nam, et  litteras  humaniores  Pater  Patriae  foverit  atque 
aluerit ; quali  benignitate  studiis  iis  deditos  acceperit ; 
quali  honore  memoriam  eorum  prosecutus  sit,  qui  vitam 
per  artes  inventas  excoluere. 

At  quanti  Rex  bonus  ille  noster  litteras  faciat,  argu- 
mentum est  instar  omnium  Bibliotheca  ista  eximia  a ve- 
nerando Patre  comparata,  quam  in  jus  Populi  cedere  vo- 
luit. O magnificum  et  vere  Regium  munus ! et  a Te 
Principe  uno  post  tot  saecula  publicae  utilitati  conces- 
sum ! O sapienter  factum  ! Probe  etenim  noras,  quan- 
tum illud  ^TXHS  IATPEION,  quod  Bibliothecae  magni  illius 
/Egypti  Regis  inscriptum  fuit,  ad  conformandas  homi- 
num mentes  animosque  valeat ; quantum  nos  ad  virtu- 
tem percipiendam  colendamque  moveant  illustrium  viro- 
rum imagines,  ab  omni  vetustate  litteris  proditae ; quan- 

tum  ad  leges  et  instituta  nostra  pernoscenda,  et  ad  aesti- 
mandam veram  istam  libertatem  nostram  ab  illis  oriun- 
dam, conferat  veterum  rerum  publicarum  contemplatio ; 
quantum  denique  homini  digne  de  seipso  sentire,  digne 
agere,  suadeat  scientia. 

Te  igitur,  augustissime  Rex ! quod  in  periculosissimis 
temporibus  totam  fere  Europam,  ciim  diuturno  et  diffi- 
cili bello  premeretur  ab  acerrimo  hoste,  non  debellando 
nisi  a nostro  Duce  nunquam  victo,  in  libertatem  et  tran- 
quillitatem vindicaveris,  et,  quantum  cseteris  gentibus 
militari  gloria  praestant,  tantum  tuos  in  artibus  quoque 
Facis  antecellere  volueris,  — Te  omni  benevolentia  com- 
plectimur,— Te  grato  semper  animo  colemus, — Te  admi- 
rabimur,— Te  amabimus, — nec  de  Tuis  unquam  laudibus 
posteri  conticescent. 

Quodcunque  Antecessoribus  nostris  visum  fuerit  in 
aedificanda  Domo  sua  moliri,  id  omne  nos  sedulo  conati 
sumus  in  reficienda.  Habueruntne  igitur  illi  conclave, 
ubi  Censores  pro  auctoritate  et  dignitate  sua  congredi 
possent?  Habemus.  Num  Theatrum  extrui  voluerunt, 
in  quo  solennes  eorum,  qui  merendo  nos  memores  sui  fe- 

cerint,  laudationes  instaurare  possent ; aut  in  quo,  si  pla- 
cuisset, medicinae  studiosos  instituerent  docendo  ? Nos 
etiam  extruximus : quanquam  nostrum  est  potius  de 
doctis  judicium  facere,  quam  indoctos  docere.  An  C ce- 
naculum adparaverunt,  ubi  corpus  commode  et  jucunde 
reficerent  Socii  ; et  Bibliothecam  aptam  et  concinnam, 
ubi,  negotiis  atque  urbano  opere  defessi,  vacui  cura  ac 
labore,  liberae  animi  remissioni  indulgerent?  Adparavi^ 
rtius  nos  quoque,  Quin  vos  dicite,  Illustrissimi  Audi^ 
tores,  (vos  etenim  perspexistis,)  annon  libri,  imagines, 
quodcunque  denique  sit  Atticum,  apud  nos  etiam  Attice 
sint  adservata. 

Provisum  est  porro  nobis,  quod  Antecessoribus  nos- 
tris admodum  deerat,  Museum ; in  quo  reponamus,  quic- 
quid,  ex  Anatomia  petitum,  humanae  fabricationis  struc- 
turam, morbo  laesam  vitiatamque,  explicet.  Quantum  me- 
dicinae inservire  possint,  (et  certe  plurimum  possunt,)  ra- 
tiones ex  Anatomiae  fontibus  depromptae,  dudum  perce- 
perat Harveius  : et,  si  vitae  ejus  utilissimae  parcere  volu^ 
isset  Deus  O.  M.  non  dubitandum  est  quin  Ipse  eadem 
fundamenta  supellectilis  Anatomicae  posuisset,  quae  nuper* 

rime  summa  cum  judicii  et  liberalitatis  laude  posuit  Mat- 
thaeus Baillie. 

In  hoc  dilecto  nomine  fas  sit  mihi  commorari  pau- 
lum, et  dolere,  quod  huic  excellenti  viro,  tot  annos  in 
eadem  nostra  illa  laboriosissima  vitae  ratione  comiti, 
socio,  amico,  singulari  in  hanc  domum  pietate,  hisce  co- 
mitiis celebrioribus,  huic  solemnitati,  huic  illustrissimo- 
rum et  nobilissimorum  Hospitum  coetui  non  licuerit 
interesse : quanquam  eum  famae  satis  diu  vixisse  scio, 
aeternae  felicitati,  quod  humillime  spero,  bene  satis.  Et 
enim,  patre  usus  pio,  a prima  usque  adolescentia  in  ex- 
plorando corpore  humano  fuerat  versatissimus  ; et  ex  hac 
studiorum  ratione  sapientiam  et  potentiam  Dei  maxima 
admiratione,  summa  veneratione  contemplatus  est. 
Postea  vero,  cum  ad  medicinam  exercendam  se  accinxis- 
set, facile  sensit,  quantulum  corpori,  morbis  et  aegra  va- 
letudine laboranti,  subventurus  esset  Medicus,  nisi  qui 
animi  quoque  motus,  vires,  adfectus,  perciperet : animi, 
scilicet,  unius  et  ejusdem  cum  corpore,  tamen  diversi, — 
consociati  cum  illo,  sed  distincti, — in  ejus  compagibus  in- 
clusi et  involuti,  nihilominus  tamen  liberi  — immortale 

quid  perpetuo  praesentientis  atque  praemonentis,  et  illud 
futurum  cupientis,  tamen  et  metuentis.  Ab  his  conterm 
piationibus  potentiae  ac  majestatis  divinae  ad  debitum 
numini  cultum  praestandum  incitatus  est,  ad  fidem  in  Deo 
habendam,  et  ad  totum  se  ei  submittendum.  Hinc  pia  illa 
vivendi  regula,  hinc  spectata  integritas.  Hinc  illi  omnia 
graviter,  humaniter,  amabiliter  mos  erat  cogitare; — hinc, 
quod  cogitaverat,  planissime  ac  verissime  dicere; — hinc 
nihil  alteri  facere,  quod  sibi  faciendum  nollet ; — hinc 
candor, caritas: — sed  me  reprimo;  quanquam  haud  vereor. 
Optimates,  ne  vobis  in  praestantissimi  hujus  viri  laudibus 
longior  fuisse  videar:  quippe  vestrum  quamplurimi  sani- 
tatem ejus  judicio  et  consiliis  acceptam  refertis.  Nec 
timeo,  ne  mihi  succenseatis,  Socii,  quod  eum  his  saltem 
accumulaverim  donis,  qui  tantum  sibi  vestrum  omnium 
amorem  vivus  conciliaverit;  qui  industriae,  benevolentiae, 
sanctitatis,  innocentiae  exemplum  (quod  omnes  utinam 
imitemur !)  reliquerit. 

Vos,  autem,  illustres  Animi ! qui  dudiim,  corporis  vin- 
culis soluti,  pia  atque  aeterna  pace  fruimini, — Vos,  Lina- 
cer,  Cai,  Harvei,  Radclivi,  (quorum  recordatio  hoc  festo 

die  suavior  apud  nos  et  jucundior  superest,)  testor  Vos, 
vestra  sapientia  fretos,  vestris  usos  consiliis,  vestrum  hoc 
opus  nos  refecisse.  Vos,  olim,  Graecarum  litterarum  lu- 
men ab  Italia  in  patriam  transtulistis,  Vos  primi  Medicos, 
doctos  et  eductos  libere,  in  civitatem  hanc  nostram  bene 
moratam  et  legibus  constitutam  collegistis.  Vos  medi- 
cinam, explicato  sanguinis  revolubili  cursu,  rationalem 
fecistis,  atque  optimis  hominum  ingeniis  dignam.  Sic 
Artis  Medicae  suus  indies  crevit  honos ; sic  domus  anti- 
qua stetit  inconcussa. 

Nostrum  erit  haereditatem  a vobis  acceptam  successo- 
ribus nostris  integram  et  incontaminatam  tradere  : Nos- 
trum erit  de  Medicina,  de  Litteris,  de  Religione  bene 
mereri.  Sic  nova  haec  Domus  stabit  perpetua  : Sic  nos- 
trum quoque,  et  hujusce  diei,  grata  et  honoranda  delabe- 
tur  ad  posteros  memoria. 


EX  OFFICINA  JOH ANNIS  NICHOLS  ET  FILII, 
25,  PARLIAMENT  STREET. 


